b'\n_START_ARTICLE_\nErnest \xc5\xbderjal\n_START_SECTION_\n\xc5\xbdivljenje in delo\n_START_PARAGRAPH_\nRodil se je v slovenski dru\xc5\xbeini v \xc5\xa0kednju (ital. Servola). V rojstnem kraju je kon\xc4\x8dal osnovno \xc5\xa1olo, leta 1917 pa v Trstu \xc5\xa1e Trgovsko akademijo. V letih 1917\xe2\x88\x921919 je bil vojak na ruskem boji\xc5\xa1\xc4\x8du. Po vojni je bil sprva zaposlen pri tr\xc5\xbea\xc5\xa1kem slovenskem ban\xc4\x8dnem uradu, ko pa so fa\xc5\xa1isti\xc4\x8dne oblasti banko zaprle, se je zaposlil pri podjetju Standard Oil Cimpany. Tu so ga kot zavednega Slovenca in antifa\xc5\xa1ista leta 1939 odslovili. Tako je bil prisiljen, da je kupil v \xc5\xa0kednju, kjer je \xc5\xbeivel, znano gostilno Pri belem konji\xc4\x8dku, ki je slovela kot zbirali\xc5\xa1\xc4\x8de zavednih Slovencev._NEWLINE_\xc5\xbderjal je bil v \xc5\xa0kednju ena osrednjih osebnosti slovenskega kulturnega \xc5\xbeivljenja. Leta 1919 je ustanovil Budilni odbor, ki si je zadal nalogo, da prebudi vse \xc5\xa1kedenjske prosvetne organizacije. Tako je bil leta 1920 ustanovljen Dramati\xc4\x8dni kro\xc5\xbeek, kateremu je bil \xc5\xbderjal prvo leto odbornik, vsa naslednja leta do prisilne ukinitve 1926 pa predsednik. Aprila 1922 je posku\xc5\xa1al ustanoviti tambura\xc5\xa1ki orkester, vendar ni uspel. 11. maja 1925 je ustanovil in vodil \xc5\xa0portni kro\xc5\xbeek Concordia, tako ime je izbral, da bi oblasti dovolile njegov obstoj, vendar so ga 17. avgusta 1927 vseeno ukinile. \xc5\xbderjal je vsa leta tudi pisal in objavljal pesmi, vendar nad njimi ni pravega pregleda. Od znanih pesmi izstopa Sonetni venec-Magistrale, ki ima akrostih Rengovi Gjorgi, napisan v \xc5\xa1esterostopnih nad\xc5\xa1tevil\xc4\x8dnih jambih.'